PEPUBLIKA SRBIJA

NARODNA SKUPŠTINA

Odbor za pravosuđe, državnu

upravu i lokalnu samoupravu

07 Broj: 06-2/327-18

20. decembar 2018. godine

B e o g r a d

Z A P I S N I K

48. SEDNICE ODBORA ZA PRAVOSUĐE, DRŽAVNU UPRAVU I LOKALNU SAMOUPRAVU, ODRŽANE 18. DECEMBRA 2018. GODINE

Sednica Odborom za pravosuđe, državnu upravu i lokalnu samoupravu održana je zajedno sa Odborom za prava deteta i Odborom za ljudska i manjinska prava i ravnopravnost polova u skladu sa članom 44. st. 3. i 4. Poslovnika Narodne skupštine.

Zajednička sednica počela je u 12,10 časova.

Zajedničkom sednicom predsedavao je Petar Petrović, predsednik Odbora za pravosuđe, državnu upravu i lokalnu samoupravu.

Sednici su prisustvovali članovi Odbora: Slaviša Bulatović, Neđo Jovanović, Žarko Mićin, Miletić Mihajlović, Marko Parezanović, Đorđe Komlenski, dr Balint Pastor i Sreto Perić.

Osim članova Odbora, sednici su prisustvovale Marjana Maraš, zamenik člana Miletića Mihajlovića i Aleksandra Majkić, zamenik člana Biljane Pantić Pilja.

 Sednici nisu prisustvovali članovi Odbora: Mihailo Jokić, dr Aleksandar Martinović, Jovan Palalić, Nataša Mićić, Vjerica Radeta, Dušan Petrović, niti njihovi zamenici.

 Pored članova Odbora za pravosuđe, državnu upravu i lokalnu samoupravu sednici su prisustvovali i sledeći narodni poslanici: Nada Lazić, zamenik predsednika Odbora za prava deteta, Veroljub Arsić, prof. dr Vladimir Marinković i Gordana Čomić, potpredsednici Narodne skupštine, Milanka Jevtović Vukojičić, predsednik Odbora za rad, socijalna pitanja, društvenu uključenost i smanjenje siromaštva, Dubravka Filipovski, Elvira Kovač, Nataša Mihailović Vacić i Marko Đurišić, Milija Miletić i Đorđe Kosanić, članovi Odbora za prava deteta, Nikola Jolović, Milena Turk, Ljiljana Malušić, Olivera Ognjanović, Vesna Ivković, dr Muamer Bačevac, Marija Janjušević i Olena Papuga.

Sednici su prisustvovali predstavnici Zaštitnika građana: Olja Jovičić, generalni sekretar Stručne službe Zaštitnika građana i Luka Glušac, saradnik kod Zaštitnika građana.

 Za sednicu je predložen sledeći

D n e v n i r e d

1. Razmatranje Izveštaja o radu Nacionalnog mehanizma za prevenciju torture za 2017. godinu, koji je podneo Zaštitnik građana (23 Broj 02-3735/18 od 5. decembra 2018. godine).

 Predsedavajući zajedničke sednice je predložio da se sednica održi u skladu sa članom 72. stav 5. Poslovnika Narodne skupštine, s obzirom da odbori nemaju kvorum za odlučivanje i ujedno je napomenuo da će u narednom periodu odbori posebno održati sednice na kojima će se razmatrati Izveštaj o radu Nacionalnog mehanizma za prevenciju torture za 2017. godinu i nakon razmatranja Izveštaja odbori će podneti Narodnoj skupštini izveštaj sa predlogom zaključaka.

 Predsedavajući je podsetio prisutne da je Zaštitnik građana Odboru za prava deteta, Odboru za pravosuđe, državnu upravu i lokalnu samoupravi i Odboru za ljudska i manjinska prava i ravnopravnost polova dostavio Izveštaj o radu Nacionalnog mehanizma za prevenciju tortute za 2017. godinu koji je dalje dostavljen putem elektronske pošte (12. decembra 2018. godine) i u štampanom obliku sa pregledom akata (03 broj 394 od 12. decembra 2018. godine – pismom zamenika generalnog sekretara) tako da su članovi tri odbora imali prilike da se sa sadržinom blagovremeno upoznaju.

**PRVA TAČKA** – Razmatranje Izveštaja o radu Nacionalnog mehanizma za prevenciju torture za 2017. godinu, koji je podneo Zaštitnik građana (23 Broj 02-3735/18 od 5. decembra 2018. godine).

 **Olja Jovičić,** generalni sekretar Zaštitnika građana predstavila je Izveštaj i ukratko predstavila je najznačajnije aktivnosti Nacionalnog mehanizma za prevenciju torture u 2017. godini.

 Podsetila je da je Republika Srbija pristupila Konvenciji protiv torture izglasanoj u Njujorku 1984. godine, ratifikovana 1991. godine, a kojom su svako nečovečno, nehumano postupanje, tortura i zlostavljanje okarakterisani kao grubo kršenje ljudskih prava. Rekla je da je ovo je šesti izveštaj Zaštitnika građana koji se bavi Nacionalnim mehanizmom za prevenciju torture i da se u njemu nalazi već utvrđen sled i metodologija rada ovog mehanizma.

 Naglasila je da je u izveštajnom periodu koji obuhvata period maj 2016. godine -maj 2017. godine, uočen napredak nosilaca policijskih ovlašćenja, odnosno policijskih službenika u ophođenju sa dovedenim, zadržanim, pritvorenim licima lišenih slobode, kao i licima koja se nalaze na izdržavanju bilo koje sankcije u psihijatrijskim ustanovama i socijalnim ustanovama domskog tipa. Posebno je ukazala na uočen proces podizanja svesti rukovodilaca policijskih službenika o tome da svaki oblik torture, zlostavljanja i mučenja predstavlja grubo kršenje ljudskih prava.

 Istakla je da je Nacionalni mehanizam za prevenciju torture utvrdio da ne postoji organizovano, sistemsko mučenje od strane ovlašćenih lica, što ne znači da se ne može desiti takav slučaj, te da je tada veoma važno da svaki takav slučaj bude sankcionisan.

Rekla je da je Nacionalni mehanizam za prevenciju torture Republike Srbije tokom 2017. godine obavio 61 posetu ustanovama u kojima su smeštena lica lišena slobode, a nadležnim organima i posećenim institucijama upućeno je ukupno 309 preporuka. Posećeno je ukupno 49 ustanova i mesta i to osam policijskih stanica i ispostava, 12 zavoda za izvršenje krivičnih sankcija, dve psihijatrijske bolnice, tri ustanove socijalne zaštite domskog tipa i 24 centara za zbrinjavanje migranata, organa koji postupaju prema njima i drugih mesta u kojima oni borave, a na osnovu obavljenih poseta posećenim ustanovama dostavljeni su izveštaji o njima sa preporukama za otklanjanje utvrđenih nedostataka u radu koji mogu dovesti ili dovode do zlostavljanja.

 Istakla je da ohrabruje činjenica da je, u skladu sa dosadašnjom praksom, policija sprovela veliku većinu preporuka u 2017. godini.

 Rekla je da i dalje mnoge prostorije za zadržavanje nisu u skladu sa standardima, kao i da veoma mali broj policijskih stanica ima uslove za boravak lica duže od 24 sata, pre svega imajući u vidu nemogućnost boravka na svežem vazduhu.

 Naglasila je da je u proteklom periodu donet veliki broj podzakonskih propisa relevantnih za rad policije, ali i da je potrebno da se u najskorijem roku donesu i ostali propisi neophodni za sprovođenje Zakona o policiji, imajući u vidu da je zakonom propisani rok za donošenje podzakonskih akata koji je istekao.

 Rekla je da je Sektor unutrašnje kontrole unapredio svoj rad tako što je tokom izveštajnog perioda Zaštitniku građana dostavljao mesečni izveštaj o slučajevima u kojima je utvrdio da je prekoračenjem policijskih ovlašćenja došlo do povrede prava, kao i podatke o krivičnim i prekršajnim prijavama koje je podneo, a što je u skladu sa Zakonom o policiji.

 Naglasila je da je NPM uočio problem koji se odnosi na aktivnosti pritvorenih lica, jer pritvorenici vreme uglavnom provode zatvoreni u svojim spavaonicama, neredovne obilaske pritvorenih lica od strane sudija za izvršenje krivičnih sankcija, ali i da se primećuju i određeni pomaci u ovom pogledu.

 Ukazala je da je u većini posećenih zavoda NPM uočio pozitivan odnos između lica lišenih slobode i pripadnika službe za obezbeđenje, ali i utvrdio manjak službenika, prvenstveno u službi za obezbeđenje, što dovodi do opterećenosti postojećeg kadra.

 Posebmo je naglasila da su primeri dobre prakse uočeni u Okružnom zatvoru Novi Sad i u Okružnom zatvoru Novi Pazar, gde je povećano angažovanje osuđenih iz zatvorskog odeljenja.

 Istakla je da iako službe za zdravstvenu zaštitu nisu izmeštene iz Ministarstva pravde u Ministarstvo zdravlja, može se uočiti pozitivan pomak u pogledu pružanju zdravstvene zaštite i učestaliji nadzor nad radom zdravstvenih službi od strane Ministarstva zdravlja prilikom zadržavanja osoba sa mentalnim smetnjama u psihijatrijskim bolnicama.

 Naglasila je da je u odnosu na oblast postupanja prema izbeglicama i migrantima, NPM utvrdio da je tokom 2017. godine takozvana „balkanska ruta“, ostala zatvorena, pa su migranti u Srbiji čekali svoj red za prijem kod mađarskih vlasti po više meseci, zbog čega je Komesarijat za izbeglice i migracije nastavio sa preduzimanjem mera u cilju smeštaja migranata u zvanične centre za prihvat i zbrinjavanje. Migrantima je omogućen veći broj sadržaja i aktivnosti u centrima, a posebno deci. U septembru je objavljeno da je više od 500 dece migranata upisano u 27 osnovnih škola na teritoriji Srbije.

 Rekla je da je Delegacija Evropskog komiteta za sprečavanje torture tokom ad hok posete Srbiji obavila sastanak sa predstavnicima našeg NPM, radi prikupljanja preliminarnih informacija o postupanju prema licima lišenim slobode u pritvorskim jedinicama u Republici Srbiji. Predstavnici NPM-a učestvovali su na sastanku sa predstavnicima evropskih NPM-a u Strazburu, sa ciljem razmene iskustava i dobrih praksi u radu NPM, koje je organizovao Savet Evrope.

 Izlaganje je zaključila rekavši da je NPM Srbije tokom 2017. godine nastavio saradnju sa Potkomitetom za prevenciju torture, kao i da se NPM sastao sa profesorom Nils Melcerom, specijalnim izvestiocem UN za mučenje i nečovečno ili ponižavajuće postupanje ili kažnjavanje, te da je Republika Srbija obezbedila nezavisnost i finansijsku samostalnost Nacionalnog mehanizma za prevenciju torture.

Predsedavajući je nakon uvodnog izlaganja otvorio diskusiju u kojoj su učestvovali: Neđo Jovanović, član Odbora za pravosuđe, državnu upravu i lokalnu samoupravu i Milanka Jevtović Vukojičić, član Odbora za prava deteta.

 **Neđo Jovanović** je na početku svog obraćanja upoznao predstavnike Zaštitnika građana da je Narodna skupština obrazovala Komisiju za kontrolu izvršenja krivičnih sankcija, kao i da je takva komisija bila obrazovana i u prethodnom sazivu kada su njeni članovi obišli određeni broj kazneno popravnih zavoda, te da su tada bile utvrđene neke činjenice koje u izvesnoj meri odstupaju od podataka koji su izneti u uvodnom izlaganju na ovoj sednici, što je ocenio kao pozitivno. S tim u vezi, izrazio je stav da bi bilo korisno da se uspostavi sinergija u delovanju Nacionalnog mehanizma za prevenciju torture i Komisije za kontrolu izvršenja krivičnih sankcija, posebno kada se ima u vidu da se nadležnosti ova dva tela u značajnoj meri podudaraju ili se prepliću. Na ovaj način bi se ujednačio kriterijum prilikom vršenja nadzora u ovoj oblasti i sprečilo eventualno različito izveštavanje.

 Naglasio je da bi prilikom svakog obilaska kazneno-popravnih ustanova Zaštitnik građana i Komisija za kontrolu izvršenja krivičnih sankcija trebalo da deluju zajednički.

 Upoznao je prisutne da je planom rada Komisije predviđena poseta Kazneno-popravnom zavodu u Nišu, u drugoj polovini januara.

 Zamolio je da se u narednim izveštajnim periodima obuhvate i one kazneno-popravne ustanove u kojima je izvršena veoma uspešna standardizacija, kao što je novootvoreni Kazneno-popravni zavod u Pančevu, koji po svemu ispunjava standarde propisane od strane međunarodne zajednice. Istakao je i značajan doprinos Ministarstva pravde – Uprave za izvršenje krivičnih sankcija, koje je uz pomoć međunarodnih partnera doprinelo izgradnji i uređenju ovog objekta.

 Naglasio je da bi prilikom izrade analize stanja u ovoj oblasti trebalo istaći pomake koji su izvršeni u smeštaju i boravku osuđenih lica koja su na izdržavanju krivičnih sankcija u kazneno-popravnim ustanovama, u odnosu na stanje kakvo je bilo pre desetak godina, naročito kada se ima u vidu da je porastao broj izvršenih krivičnih dela i osuđenih lica za naročito teška krivična dela, kod kojih postoji povećan stepen društvene opasnosti.

**Milanka Jevtović Vukojičić**, član Odbora za prava deteta je istakla da je Izveštaj o radu Nacionalnog mehanizma za prevenciju torture za 2017. godinu iscrpan i detaljan.

Naglasila je da je s obzirom na činjenicu da je tokom 2017. godine obavljena 61 poseta ustanovama u kojima su smeštena lica lišena slobode, učinjen značajan napredak u poboljšanju kvaliteta izveštavanja o stanju u ovoj oblasti.

Iznela je stav da je Republika Srbija postigla značajan napredak u vladavini prava i da se kroz Izveštaj može uočiti da je Zaštitnik građana imao preventivnu ulogu.

Rekla je da se iz dela Izveštaja koji se odnosi na decu migrante može zaključiti da Republika Srbija ulaže značajne napore na obezbeđivanju što boljih uslova za smeštaj dece migrante, kao i za njihovu inkluziju u obrazovni sistem. Posebno je ukazala na podršku koju nadležni državni organi pružaju majkama i novorođenoj deci.

Ocenila je kao značajno angažovanje relevantnih državnih organa na pružanju psihološke podrške migrantima, posebno porodicama sa decom, pri čemu značajnu ulogu ima Zavod za vaspitanje dece i omladine u Nišu, kao i Centar za prihvat migranata, maloletnih lica, migranata bez pratnje, te je pohvalila nastojanje da se poboljšaju smeštajni kapaciteti, angažovanje stručnih lica na pružanju pomoći pri zadovoljavanju potreba dece migranata, kao i ulaganja u nabavku potrebnih tehničkih uređaja.

 Kako se više niko nije javio za reč predsedavajući je zaključio zajedničku sednicu Odbora za pravosuđe, državnu upravu i lkalnu samoupravu, Odbora za prava deteta i Odbora za ljudska i manjinska prava i ravnopravnost polova.

Zajednička sednica je završena u 12,45 časova.

 SEKRETAR ODBORA PREDSEDNIK ODBORA

 Sanja Pecelj Petar Petrović